同宋參軍之問夢趙六贈盧陳二子之作
曉霽望嵩丘，白雲半巖足。氛氳涵翠微，宛如嬴臺曲。故人昔所尚，幽琴歌斷續。變化竟無常，人琴遂兩亡。白雲失處所，夢想曖容光。疇昔疑緣業，儒道兩相妨。前期許幽報，迨此尚茫茫。晤言既已失，感歎情何一。始憶攜手期，雲臺與峨眉。達兼濟天下，窮獨善其時。諸君推管樂，之子慕巢夷。奈何蒼生望，卒為黃綬欺。銘鼎功未立，山林事亦微。撫孤一流慟，懷舊日暌違。盧子尚高節，終南臥松雪。宋侯逢聖君，驂馭遊青雲。而我獨蹭蹬，語默道猶屯。征戍在遼陽，蹉跎草再黃。丹丘恨不及，白露已蒼蒼。遠聞山陽賦，感涕下沾裳。